
pentru modificarea Regulamentului de organizare şi funcţionare al Şcolii Naţionale de Grefieri, aprobat prin Hotărârea Plenului Consiliului Superior al Magistraturii nr. 183/2007

În temeiul prevederilor art. 134 alin. (4) din Constituţia României, republicată, şi ale art. 23 alin. (1) din Legea nr. 317/2004 privind Consiliul Superior al Magistraturii, republicată, cu modificările şi completările ulterioare,
  având în vedere dispoziţiile art. 34 din Legea nr. 317/2004, republicată, cu modificările şi completările ulterioare, şi ale art. 17 din Legea nr. 567/2004 privind statutul personalului auxiliar de specialitate al instanţelor judecătoreşti şi al parchetelor de pe lângă acestea şi al personalului care funcţionează în cadrul Institutului Naţional de Expertize Criminalistice, cu modificările şi completările ulterioare, cu ……… voturilor membrilor prezenți,
PLENUL
CONSILIULUI SUPERIOR AL MAGISTRATURII
HOTĂRĂŞTE:
[bookmark: presedinte]Art. I - Regulamentul de organizare şi funcţionare al Şcolii Naţionale de Grefieri, aprobat prin Hotărârea Plenului Consiliului Superior al Magistraturii nr. 183/2007, publicată în Monitorul Oficial al României, Partea I, nr. 257 din 17 aprilie 2007, cu modificările şi completările ulterioare, se modifică după cum urmează:

1. La articolul 9, alineatul (1) se modifică și va avea următorul cuprins:
„Art. 9 - (1) Consiliul de conducere al Şcolii își desfășoară activitatea în prezența majorității membrilor care îl compun și adoptă hotărâri cu majoritatea voturilor membrilor prezenți.”

2. La articolul 11, alineatele (2) și (4) se modifică și vor avea următorul cuprins:
„(2) Din consiliul pedagogic fac parte directorul, directorii adjuncţi şi personalul de instruire propriu din cadrul Școlii.
...............................................................................................
(4) Consiliul pedagogic formulează propuneri referitoare la:
a) direcţiile de studiu ale Şcolii;
b) planul de învăţământ pentru formarea profesională iniţială și programul de formare continuă;
c) modul de organizare a activităţii de formare profesională iniţială și continuă;
d) orice alte aspecte privind activitatea didactică a Şcolii.”

3. La articolul 22, alineatul (2) se modifică și va avea următorul cuprins: 
„(2) Notarea se face cu note de la 1,00 (unu) la 10,00 (zece), cu cel mult trei zecimale, fără rotunjire.”

4. La articolul 22, după alineatul (3) se introduce un nou alineat, alineatul (31), cu următorul cuprins:
„(31) Cursanții au dreptul să ceară recorectarea lucrărilor de evaluare finală pe discipline, în termen de 24 de ore de la afişarea rezultatelor la sediul Școlii ori de la publicarea electronică a acestora. Cererea de recorectare trebuie să conţină motivele pe care se întemeiază, prin raportare la baremul afişat. Nota obținută în urma recorectării nu poate fi mai mică decât nota inițială.”

5. Art. 28 se modifică și va avea următorul cuprins: 
„Art. 28 - (1) În cazul în care cursanții săvârşesc o abatere de la îndatoririle ce le revin potrivit dispoziţiilor legale sau regulamentare, pot fi sancţionaţi disciplinar.
(2) Constituie abateri disciplinare următoarele fapte:
a) atitudinile care aduc atingere bunelor moravuri sau ordinii publice, atitudinile ireverenţioase faţă de colegi, de personalul de instruire şi de conducere al Școlii, precum şi faţă de persoanele cu care intră în contact în perioada efectuării stagiilor de practică;
b) absenţele nemotivate de la activităţile de formare profesională iniţială, dacă acestea depăşesc 8 ore într-o lună;
c) dezvăluirea sau folosirea pentru alte scopuri decât cele legate direct de formarea profesională a informaţiilor pe care le-au obţinut în calitate de cursanți;
d) nepăstrarea caracterului confidential al lucrărilor și materialelor de care iau cunoștință în procesul formării profesionale;
e) folosirea resurselor şi mijloacelor materiale puse la dispoziţia lor în alte scopuri decât cele destinate  dobândirii de cunoştinţe şi aptitudini profesionale.
(3) Sancţiunile disciplinare ce pot fi aplicate cursanţilor sunt:
a) avertismentul;
b) diminuarea bursei cu 5-15% pe o perioadă de la o lună la 3 luni;
c) exmatricularea din Şcoală, cu restituirea cheltuielilor de şcolarizare avansate până la data exmatriculării.”

6. La articolul 30, alineatul (2) se modifică și va avea următorul cuprins: 
„(2) Cercetarea prealabilă se efectuează de către persoana desemnată de directorul Școlii.”

7. Articolul 33 se modifică și va avea următorul cuprins:
„Art. 33 - (1) Examenul se susţine în faţa unei comisii numite prin hotărâre a Consiliului Superior al Magistraturii, la propunerea consiliului de conducere al Şcolii, formată, de regulă, din formatori ai departamentului de formare profesională iniţială pentru fiecare disciplină de examen.
(2) Notele obţinute la examenele finale, cu excepţia celor de la probele de dactilografie şi informatică aplicată, pot fi contestate în termen de 24 de ore de la afişare. 
(3) Recorectarea lucrărilor pentru care s-au formulat contestaţii se face de comisia de soluţionare a contestaţiilor, formată, de regulă, din formatori ai departamentului de formare profesională iniţială, numită de Consiliul Superior al Magistraturii în condiţiile alin. (1).
(4) Nota acordată de comisia de soluţionare a contestaţiilor este definitivă şi nu poate fi mai mică decât nota contestată.
(5) Pentru absolvirea Şcolii, candidaţii trebuie să obţină la examenele finale minimum nota 5,00 (cinci) la fiecare disciplină. Nota se exprimă cu maximum trei zecimale, fără rotunjire.
(6) Media minimă de absolvire a Şcolii este 6,00 (şase). Media se exprimă cu maximum trei zecimale, fără rotunjire.
(7) În caz de egalitate a mediilor finale de absolvire, departajarea se va face în funcție de notele obținute la examenul de absolvire în ordinea disciplinelor Procedură penală, Procedură civilă, alte materii stabilite de Consiliul de conducere.
(8) Absolvenţilor Şcolii li se eliberează un atestat.”

8. După articolul 33 se introduce un nou articol, articolul 331, cu următorul cuprins:
„Art. 331 - (1) În vederea asigurării posturilor necesare repartizării absolvenților Școlii Naționale de Grefieri, Consiliul Superior al Magistraturii, prin Direcția de resurse umane și organizare poate indisponibiliza posturile vacante din instanțe și parchete.
(2) În scopul indisponibilizării, Înalta Curte de Casație și Justiție, curțile de apel și parchetele de pe lângă aceste instanțe, inclusiv Direcția Națională Anticorupție și Direcția de Investigare a Infracțiunilor de Criminalitate Organizată și Terorism, vor comunica direcției de specialitate din cadrul Consiliului Superior al Magistraturii posturile vacante ori cele care se vacantează ulterior stabilirii cifrei de școlarizare.
(3) În cazul în care numărul posturilor comunicate în vederea indisponibilizării este egal cu cel al cursanților, pentru celelalte posturi pot fi organizate concursuri de ocupare directă, în condițiile art. 36 din Legea nr. 567/2004.
(4) În cazul în care până la momentul repartiției nu există posturi vacante suficiente pentru acoperirea întregii cifre de școlarizare, repartiția se va face, în ordinea mediilor, până la epuizarea posturilor vacante, restul absolvenților urmând a fi repartizați în cadrul unei sesiuni separate, organizate de îndată ce se vor vacanta posturi suficiente în instanțe și parchete. În acest scop, instanțele și parchetele prevăzute la alin. (2) vor comunica, de îndată, direcției de specialitate din cadrul Consiliului Superior al Magistraturii vacantarea posturilor.”

9. Articolul 42 se modifică și va avea următorul cuprins:
„Art. 42 - (1) Programul de formare profesională continuă se întocmeşte de directorul adjunct coordonator al departamentului de formare profesională continuă, prin consultarea judecătorilor, procurorilor şi grefierilor din instanţele judecătoreşti şi de la parchete, precum şi a formatorilor Şcolii.
(2) Programul de formare continuă este aprobat de Consiliul Superior al Magistraturii, la propunerea consiliului de conducere. În aceleași condiții, programul de formare continuă poate fi completat pe parcursul derulării lui, în situația ivirii unor nevoi de formare speciale.
(3) În cazul intervenirii unor împrejurări neprevăzute, ce pot împiedica buna desfășurare a activităților cuprinse în Programul de formare, acesta poate suferi modificări în ceea ce privește modalitatea de organizare a sesiunilor de formare, data sau perioada de derulare a sesiunilor de formare, locația acestora, precum și numărul de participanți. Modificările vor fi aprobate de directorul Școlii, la propunerea directorului adjunct responsabil cu formarea profesională continuă.”

10. După articolul 52 se introduce un nou articol, articolul 521, cu următorul cuprins:
„Art. 521 - (1)	Departamentul de formare a formatorilor are următoarele atribuțiile principale:
a) organizează și participă la procedurile de selecție a formatorilor;
b) organizează și participă la procesul de evaluare a formatorilor;
c) organizează și susține acțiuni de formare a formatorilor;
d) elaborează, cu sprijinul celorlalte departamente, lucrări care privesc regulamentele și alte acte normative care privesc activitatea Școlii;
e) redactează propuneri, puncte de vedere și alte lucrări în legătură cu documentele strategice și cu legislația care reglementează activitatea Școlii;
f) întocmește rapoarte, adrese, răspunsuri și alte înscrisuri referitoare la relația Școlii cu instituțiile colaboratoare.
(2) Departamentul formare a formatorilor îndeplineşte orice alte atribuţii prevăzute de lege sau regulamente ori încredinţate de conducerea Şcolii.”

11. Art. 60 se modifică și va avea următorul conținut:
„Art. 60 - În cadrul departamentului economico-financiar şi administrativ funcţionează:
a) compartimentul financiar-contabil;
b) compartimentul achiziții publice și patrimoniu;
c) serviciul resurse umane și suport integrat;
d) compartimentul administrativ.”

12. Articolul 61 se modifică și va avea următorul cuprins:
„Art. 61 - (1) Compartimentul financiar-contabil are următoarele atribuţii principale:
a) fundamentează, pe baza propunerilor compartimentelor, necesarul anual de credite, elaborează proiectul de buget și asigură înaintarea lui spre aprobare;
b) propune repartizarea indicatorilor financiari și urmărește realizarea lor pe capitole bugetare și pe categorii de cheltuieli, conform legii;
c) urmărește angajarea, lichidarea, ordonanțarea și plata cheltuielilor de personal și a altor cheltuieli, potrivit legii;
d) realizează alături de Serviciul resurse umane și suport integrat aplicarea legislației în domeniul drepturilor de personal, încadrările și modificările de personal etc.;
e) calculează drepturile de personal, salarii, indemnizații, concedii de odihnă și alte drepturi;
f) realizează și efectuează plata în termenele legale a drepturilor de personal, a obligațiilor față de bugetul de stat, bugetul asigurărilor sociale de stat, fondul de pensii, fondul pentru șomaj și fondul asigurărilor de sănătate;
g) asigură întocmirea și depunerea Declarației privind obligațiile de plată, a contribuțiilor sociale, impozitului pe venit și evidența nominală a persoanelor asigurate;
h) întocmește declarația informatică privind impozitul reținut la sursă și câștigurile/pierderile realizate pe beneficiari de venit;
i) întocmește dările de seamă statistice lunare privind indicatorii de muncă și salarii pentru Școala Națională de Grefieri și asigură transmiterea acestora, conform legii;
j) realizează aplicarea dispozițiilor legale privind calculul și plata sumelor rezultate din hotărâri judecătorești și realizează actualizarea acestora;
k) întocmește lunar situațiile privind monitorizarea cheltuielilor de personal, precum și alte situații prevăzute de lege și asigură transmiterea acestora în termenele legale;
l) organizează și răspunde de efectuarea lucrărilor de planificare financiară, întocmirea lucrărilor privitoare la veniturile și cheltuielile Școlii, planul de casă, cerute de Consiliul Superior al Magistraturii, sau, după caz, de Ministerul Finanțelor Publice;
m) calculează, conform dispozițiilor legale, cheltuielile de școlarizare ce urmează a fi recuperate în situația absolvenților care nu respectă obligația rămânerii în sistemul justiției pentru o perioadă de 5 ani, nu promovează examenul de absolvire ori pierd calitatea  de cursant din motive imputabile;
n) organizează activitatea casieriei în conformitate cu prevederile legale, ia măsuri pentru efectuarea tuturor plăților în numerar, precum și pentru efectuarea operațiunilor curente cu Direcția de Trezorerie și Contabilitate Publică a Municipiului București și cu unitatea bancară competentă pentru operațiuni de plăți externe;
o) organizează și efectuează operațiunile prevăzute de lege privind evidența contabilă a patrimoniului aflat în gestiunea responsabilului de bunuri din cadrul Școlii Naționale de Grefieri;
p) asigură evidența și raportarea angajamentelor bugetare și legale;
q) verifică documentele financiare primite şi întocmeşte notele contabile pentru operaţiunile economico-financiare din activitatea Şcolii;
r) ţine evidenţa contabilă a consumurilor de materiale pentru activitatea Şcolii, pe baza evidenţei tehnico-operative;
s) întocmește lunar balanța operațiunilor contabile;
ș) ține evidența foilor de parcurs zilnice și răspunde de întocmirea, potrivit dispozițiilor legale, a FAZ-urilor;
t) întocmește lunar calculul consumului de combustibil auto, realizează verificarea și înregistrarea în evidența contabilă;
ț) exercită, potrivit legii, activitatea de control financiar preventiv propriu.
(2) Compartimentul îndeplinește orice alte atribuţii din dispoziţia conducerii Şcolii, în condiţiile legii.”

13. Articolul 62 se modifică și va avea următorul cuprins:
„Art. 62 - (1) Compartimentul achiziţii publice și patrimoniu are următoarele atribuţii principale:
a) întocmeşte planul de achiziţii pentru bunuri, servicii sau lucrări pe baza solicitărilor formulate de compartimentele funcţionale ale Şcolii şi îl prezintă spre aprobare directorului Şcolii;
b) urmăreşte actualizarea permanentă a planului de achiziţii;
c) asigură contractarea serviciilor şi a lucrărilor necesare bunei funcţionări a Şcolii;
d) elaborează documentația de atribuire în vederea achiziționării de bunuri și servicii;
e) derulează procedurile de achiziții, cu respectarea etapelor specifice fiecărei proceduri în parte, în aplicarea dispozițiilor legale;
f) ţine evidenţa contractelor şi urmăreşte derularea lor;
g) constituie și păstrează dosarul achiziției publice;
h) asigură aprovizionarea Şcolii cu bunurile materiale necesare desfăşurării în bune condiţii a activităţii;
i) asigură recepția, evidența și distribuirea, pe bază de fișe, a tuturor bunurilor și materialelor ce sunt achiziționate pentru activitatea proprie;
j) întocmește lista bunurilor din patrimoniul Școlii, propuse pentru casare;
k) asigură realizarea activităților de gestiune, evidență contabilă și patrimoniu și participă la inventarierea  bunurilor Școlii;
l) realizează evidența conturilor contabile privind activele fixe corporale și necorporale, a amortizării acestora, a materialelor consumabile;
m) organizează activitatea magaziei şi asigură depozitarea în bune condiţii a materialelor.
(2) Compartimentul îndeplinește orice alte atribuţii din dispoziţia conducerii Şcolii, în condiţiile legii.”

14. Articolul 63 se modifică și va avea următorul cuprins:
„Art. 63 - (1) În domeniul resurselor umane, Serviciul resurse umane și suport integrat, prin personalul de specialitate, are următoarele atribuţii principale:
a) elaborează proiectul de stat de funcţii şi proiectul de stat de personal și asigură actualizarea acestora;
b) redactează şi fundamentează propunerile de suplimentare a numărului de posturi, de transformare sau modificare a nivelurilor acestora;
c) răspunde de respectarea condiţiilor cerute de lege pentru încadrarea personalului Şcolii;
d) formulează și argumentează puncte de vedere cu privire la drepturi de personal sau alte solicitări din partea angajaților Școlii ori a unor instituții;
e) gestionează dosarele profesionale ale angajaţilor Şcolii şi asigură confidenţialitatea acestora;
f) elaborează fişele postului, fişele şi rapoartele de evaluare pentru personalul încadrat;
g) elaborează şi redactează deciziile de încadrare, evaluare, promovare şi încetare a raporturilor de muncă ale personalului și alte tipuri de decizii; elaborează şi redactează contractele individuale de muncă şi răspunde de efectuarea operaţiunilor necesare în registrul general de evidenţă a salariaţilor;
h) redactează contractele de instruire ale cursanţilor, elaborează şi ţine evidenţa atestatelor ce se eliberează absolvenţilor Şcolii şi păstrează dosarele cursanţilor;
i) realizează, prin consilierul juridic, aplicarea dispozițiilor legale privind verificarea și avizarea tuturor documentelor ce implică angajarea răspunderii Școlii, precum și orice măsură care privește drepturile și obligațiile ordonatorului, inclusiv a actelor privind recuperarea cheltuielilor de școlarizare, în situația absolvenților care nu respectă obligația rămânerii în sistemul justiției pentru o perioadă de 5 ani și a cursanților care nu promovează examenul de absolvire ori pierd calitatea de cursant din motive imputabile;
j) prin consilierul juridic, sub directa coordonare a directorului, realizează întocmirea și susținerea acțiunilor judiciare, a căilor de atac și a altor acte procedurale, a corespondenței privind recuperarea debitelor din titluri executorii;
k) participă la fundamentarea propunerilor de modificare și completare a Regulamentului de organizare și funcționare;
l) îndeplineşte atribuţiile referitoare la organizarea concursurilor privind selectarea şi recrutarea personalului contractual şi a funcţionarilor publici, precum și a altor tipuri de concursuri/examene;
m) realizează punerea în aplicare a dispozițiilor legale privind protecția muncii, securitatea și sănătatea în muncă;
n) organizează, alături de Departamentul de formare a formatorilor, programele de perfecţionare profesională ce trebuie urmate de angajaţi în vederea eficientizării activităţii acestora şi urmăreşte derularea lor. 
(2) În domeniul IT, Serviciul resurse umane și suport integrat, prin personalul de specialitate, are următoarele atribuţii:
a) realizează aplicarea şi actualizarea documentelor strategice privind informatizarea Şcolii;
b) realizează actualizarea permanentă a informaţiilor de pe pagina de internet a Şcolii;
c) realizează gestionarea structurii intranet a Școlii;
d) realizează actualizarea permanentă a platformei de formare a Școlii;
e) răspunde de buna funcționare a dotărilor hardware și software ale Școlii.
(3) Serviciul resurse umane și suport integrat, prin personalul de specialitate, are și următoarele atribuţii:
a) înregistrează corespondenţa şi o repartizează, pe baza rezoluției conducerii, către departamentele şi compartimentelor Şcolii;
b) asigură secretariatul Consiliului de conducere;
c) realizează arhivarea documentelor, conform nomenclatorului, inclusiv pentru Consiliul de conducere, și răspunde de păstrarea şi conservarea acestora.	
(4) Serviciul îndeplinește orice alte atribuţii din dispoziţia conducerii Şcolii, în condiţiile legii.”

15. Articolul 64 se modifică și va avea următorul cuprins:
„Art. 64 - (1) Compartimentul administrativ are următoarele atribuţii:
a) realizează activitatea administrativ-gospodărească a Şcolii, asigurând buna întreţinere a imobilelor, instalaţiilor, mobilierului şi a celorlalte obiecte de inventar;
b) face propuneri pentru buget referitoare la cheltuielile de întreținere, cheltuieli materiale și de capital, după caz;
c) administrează întregul patrimoniu al Școlii Naționale de Grefieri;
d) urmărește executarea în bune condiții a contractelor de întreținere a imobilului și curățenia;
e) asigură transportul de persoane și bunuri, întreținerea și exploatarea în condiții bune și de siguranță a autoturismelor din dotarea Școlii;
f) verifică, lunar sau ori de câte ori este cazul, stocul de carburanți pentru fiecare autoturism, consemnând stocul existent;
g) răspunde de buna funcţionare a instalaţiei termice ce deserveşte imobilul în care funcţionează Şcoala Naţională de Grefieri, în ce privește asigurarea agentului termic și a apei calde menajere;
h) supraveghează şi intervine cu promptitudine, prin acţiuni specifice şi în limitele de competenţă, asupra cauzelor care pot produce funcţionarea anormală sau avarii ale centralei termice  sau instalațiilor;
[bookmark: _GoBack]i) realizează activități privind accesul în instituție al persoanelor pe baza verificării legitimațiilor şi asigură paza clădirii.
(2) Compartimentul îndeplinește orice alte atribuții încredințate de conducerea Școlii, în condițiile legii.”

16. După articolul 68 se introduce un nou articol, articolul 681, cu următorul cuprins:
„Art. 681 - (1) La nivelul Școlii Naționale de Grefieri, psihologii din cadrul compartimentului de specialitate al Consiliului Superior al Magistraturii realizează, cel puțin o dată la trei ani, o analiză a activităților organizaționale, pentru diagnosticarea eventualelor disfuncționalități sistemice, în scopul eficientizării și ameliorării condițiilor de muncă.
(2) Analiza de climat organizațional poate fi realizată și la solicitarea directorului Școlii Naționale de Grefieri, ori de câte ori este necesar, cu aprobarea președintelui Consiliului Superior al Magistraturii.
(3) Rezultatele analizei sunt aduse la cunoștința președintelui Consiliului Superior al Magistraturii și a directorului Școlii Naționale de Grefieri.”

17. La articolul 69, alineatul (1) se modifică și va avea următorul cuprins:
„Art. 69 - (1) Funcţionarii publici din cadrul Şcolii îşi desfăşoară activitatea în temeiul Ordonanței de urgență a Guvernului nr. 57/2019 privind Codul administrativ, cu modificările şi completările ulterioare.”

18. La articolul 71, alineatul (2) se modifică și va avea următorul cuprins:
„(2) Ocuparea posturilor de personal contractual în cadrul Şcolii se realizează prin concurs sau examen organizat de această instituţie, în acord cu dispozițiile normative în vigoare.”

19. Articolele 72 – 95 se abrogă.

20. După articolul 97 se introduce un nou articol, articolul 971, cu următorul cuprins:
„Art. 971 - Judecătorii și procurorii detașați participă, anual, la o întrevedere individuală cu unul dintre psihologii din Compartimentul de psihologie din cadrul Consiliului Superior al Magistraturii. De asemenea, judecătorii și procurorii detașați participă cel puțin o dată pe an la sesiunile de dezvoltare a abilităților psihologice specifice organizate de acest compartiment.”

21. La articolul 105, alineatul (2) se modifică și va avea următorul cuprins:
„(2) Cercetarea prealabilă se efectuează de către persoana desemnată de directorul Școlii. În cursul acestei proceduri se stabilesc faptele şi urmările acestora, împrejurările în care au fost săvârşite, existenţa sau inexistenţa vinovăţiei şi orice alte date concludente. Sunt obligatorii ascultarea persoanei cercetate şi verificarea apărărilor acesteia.”

22. Articolul 108 se modifică și va avea următorul cuprins:
„Art. 108 - Funcţionarii publici pot fi sancţionaţi în temeiul Ordonanței de urgență a Guvernului nr. 57/2019 privind Codul administrativ, cu modificările şi completările ulterioare.”


Art. II - Prezenta hotărâre se publică în Monitorul Oficial al României, Partea I.

Dată în Bucureşti, la data de ............ 2022


Judecător Marian BUDĂ,
Preşedintele Consiliului Superior al Magistraturii

